Jabarkan Ciri dan tatamain dari PlayerUnknown's Battlegrounds dalam bahasa melayu

PUBG mengetengahkan konsep battle royale dengan genre tembak-menembak antara pemain. Para pemain boleh bermain secara sendiri, berdua-duaan atau dalam kumpulan semaksimum empat orang. Matlamat utama permainan ini ialah menjadi pemain atau kumpulan terakhir yang dapat bertahan dengan membunuh para pemain lain serta mengelakkan diri serta ahli-ahli kumpulan daripada diserang dan terbunuh. Secara purata, satu set permainan berlanjutan selama kira-kira 30 minit.

Pada awal set permainan, setiap pemain dibawa terbang di salah satu daripada empat latar tempat pertarungan PUBG, Erangel, Miramar, Sanhok dan Vikendi dan yang terbaharu, Karakin. Latar-latar ini berukuran kira-kira sama ada 8 x 8 km, 6 x 6 km , 4 x 4 km  atau 2 x 2 km. Para pemain dikehendaki terjun dari kapal terbang tersebut untuk memulakan pertarungan. Haluan kapal terbang yang membawa para pemain adalah rawak, dan hal ini memerlukan para pemain untuk memilih tempat mendarat yang terbaik dalam masa yang singkat.

Para pemain turun ke latar dengan tangan kosong tanpa sebarang peralatan. Oleh itu, para pemain perlu mencari peralatan-peralatan seperti senjata, perisai dan kenderaan di tempat-tempat seperti bangunan dan bandar hantu. Para pemain juga boleh memperoleh peralatan dengan membunuh pemain lain lalu merampas peralatan kepunyaannya.

Setiap latar tempat permainan mempunyai sebuah zon selamat. Para pemain yang berada di luar zon ini akan menerima kecederaan secara beransur-ansur lalu maut sekiranya gagal memasuki zon selamat secepat mungkin. Zon selamat ini mengecil secara berkala dengan berpusatkan kawasan yang rawak. Hal ini menyebabkan kepadatan para pemain di dalam zon selamat meningkat lalu meningkatkan kebarangkalian pertemuan antara pemain. Kadangkala, suatu zon merah akan muncul di kawasan yang rawak; zon ini akan dibom lalu membahayakan para pemain yang berada di dalam zon tersebut. Amaran akan diberi beberapa minit sebelum pengecilan zon selamat atau pengeboman zon merah agar para pemain dapat bersedia.

Sebuah kapal terbang akan melalui latar tempat secara rawak pada bila-bila masa atau ketika seorang pemain menyalakan suar. Kapal terbang ini akan menjatuhkan sebuah pakej yang mengandungi peralatan-peralatan yang tidak boleh didapati melalui kaedah lazim.